ทองคำปิดพุ่ง 9.5 ดอลล์
สัญญาทองคำตลาดนิวยอร์กปิดดีดตัวขึ้น 9.5  ดอลล์ จากความหวังเจรจาหนี้กรีซบรรลุผล
21 ม.ค. 2555

สัญญาทองคำตลาดนิวยอร์กปิดดีดตัวขึ้น 9.5  ดอลล์ จากความหวังเจรจาหนี้กรีซบรรลุผล
สัญญาทองคำที่ตลาด COMEX (Commodity Exchange) ส่งมอบเดือนก.พ.พุ่ง 9.5 ดอลลาร์ หรือ 0.6% ปิดที่ 1,664 ดอลลาร์/ออนซ์ 
เทรดเดอร์กล่าวว่า นักลงทุนจับตาการเจรจาระหว่างรัฐบาลกรีซและเจ้าหนี้ภาคเอกชนอย่างใกล้ชิด โดยการหารือได้ดำเนินเข้าสู่วันที่สามเมื่อวานนี้ ด้วยความพยายามของทุกฝ่ายที่จะบรรลุข้อตกลงปรับลดมูลค่าพันธบัตรรัฐบาลกรีซ ซึ่งจะช่วยให้กรีซหลีกเลี่ยงการผิดนัดชำระหนี้ที่อาจสร้างความปั่นป่วนวุ่นวายในตลาดได้
ทั้งนี้ นายอีแวนเจลอส เวนิเซลอส รัฐมนตรีคลังกรีซ ได้เจรจากับเจ้าหนี้ภาคเอกชนเพื่อขอให้ยอมปรับลดมูลค่าการถือครองพันธบัตรกรีซลง 1 แสนล้านยูโร (1.29 แสนล้านดอลลาร์สหรัฐ) หรือคิดเป็น 50% เพื่อแลกกับการจ่ายเงินสดและการออกพันธบัตรใหม่ที่มีระยะเวลาไถ่ถอนนานออกไป หลังจากที่การเจรจาได้หยุดชะงักไปเมื่อสัปดาห์ที่แล้วเนื่องจากเกิดการไม่เห็นด้วยกับอัตราดอกเบี้ยของพันธบัตรล็อตใหม่
ในขณะเดียวกัน นักลงทุนบางรายวิตกว่า ความสนใจเข้าซื้อทองคำอาจลดลงเล็กน้อยในระยะสั้น เนื่องจากการซื้อทองคำที่คึกคักในประเทศจีนอาจแผ่วลงเมื่อการเฉลิมฉลองตรุษจีนผ่านพ้นไป